Na podlagi 57. člena Zakona o javnih uslužbencih (Uradni list RS, št. 63/07 - uradno prečiščeno besedilo, 65/08, 69/08 - ZTFI-A, 69/08 - Zzavar-E in 40/12 - ZUJF) in 8. člena Uredbe o postopku za zasedbo delovnega mesta v organih državne uprave in v pravosodnih organih (Uradni list RS, št. 139/06 in 104/10) **OBČINA MENGEŠ**, Slovenska cesta 30, 1234 Mengeš,

objavlja interni natečaj za zasedbo uradniškega delovnega mesta **VIŠJI SVETOVALEC (DM št. 4)**

Javni uslužbenci – uradniki, ki se bodo prijavili na prosto delovno mesto, morajo imeti sklenjeno delovno razmerje za nedoločen čas s polnim delovnim časom v organih državne uprave in drugih organih, ki so po sporazumu z Vlado RS vstopili v interni trg dela, morajo biti imenovani v uradniški naziv in izpolnjevati naslednje pogoje:

* imeti univerzitetno ali najmanj visoko strokovno izobrazbo s specializacijo oz. magisterijem ali drugo bolonjsko stopnjo (7. raven),
* najmanj 4 leta delovnih izkušenj,
* opravljen strokovni izpit iz upravnega postopka druge stopnje,
* opravljeno obvezno usposabljanje za imenovanje v naziv.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi delo na enaki stopnji zahtevnosti, kot je delovno mesto, za katero oseba kandidira. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Naloge delovnega mesta:

1. vzpostavljanje in zagotavljanje zakonitega, pravilnega in gospodarnega opravljanja strokovnih, upravnih, normativnih, proračunskih in drugih nalog,
2. priprava, izdelava, obrazložitev in predstavitev zahtevnih izvedbenih, upravnih in pogodbenih aktov občine ter zahtevnih mnenj in stališč, ki jih sprejemajo župan, občinski svet in drugi občinski organi,
3. sestavljanje pogodb in preverjanje njihovega izvajanja ter po potrebi ustrezno in pravočasno ukrepanje,
4. sodelovanje pri pravilni pripravi in izvedbi proračuna,
5. organiziranje, izvajanje, nadzor in odgovornost za dodeljene proračunske postavke,
6. vodenje zahtevnejših upravnih postopkov z izdajo odločb na 1. stopnji,
7. vodenje upravnih postopkov na drugi stopnji,
8. opravljanje najzahtevnejših nalog, koordiniranje, vodenje in sodelovanje v najzahtevnejših projektnih in delovnih skupinah v občini ali s pogodbenimi izvajalci,
9. sodelovanje pri pripravi programskih izhodišč za sprejemanje prostorskih aktov in priprava smernic za izdelavo prostorskih izvedbenih aktov,
10. vodenje postopkov ustanoviteljstva javnih zavodov s področja vzgoje in izobraževanja, kulture in zdravstva,
11. vodenje postopkov podeljevanja koncesij s področja vzgoje in izobraževanja, kulture in zdravstva,
12. spremljanje zakonodaje, priprava in vodenje postopkov na področju javnega naročanja,
13. priprava razpisov, pogodb in aneksov za oddajo poslovnih prostorov v najem,
14. priprava in preverjanje pogodb za stanovanja v lasti občine,
15. priprava zahtevnejših analiz, razvojnih projektov, informacij in drugih poročil,
16. priprava razpisa in izvedba vseh aktivnosti pri razdelitvi proračunskih sredstev kulturnim društvom,
17. samostojno opravljanje drugih zahtevnejših nalog in
18. opravljanje drugih nalog po odredbi predstojnika.

Prijava mora vsebovati:

1. izjavo kandidata o izpolnjevanju pogoja glede uradniškega naziva, iz katere je razviden naziv, ki ga ima kandidat;
2. izjavo kandidata, da ima sklenjeno delovno razmerje za nedoločen čas s polnim delovnim časom v organu državne uprave ali v drugem organu, ki so po sporazumu z Vlado RS vstopili v interni trg dela;
3. izjavo o izpolnjevanju pogoja glede zahtevane strokovne izobrazbe, iz katere mora biti razvidna raven izobrazbe, datum (dan, mesec, leto) zaključka izobraževanja ter ustanova, na kateri je bila izobrazba pridobljena;
4. izjavo o vseh dosedanjih zaposlitvah, iz katere je razvidno izpolnjevanje pogoja glede zahtevanih delovnih izkušenj; v izjavi kandidat navede datum sklenitve in datum prekinitve delovnega razmerja pri posameznem delodajalcu ter na kratko opiše delo in raven zahtevnosti dela, ki ga je opravljal pri tem delodajalcu;
5. izjavo o izpolnjevanju pogoja opravljenega strokovnega izpita iz upravnega postopka druge stopnje;
6. izjavo o izpolnjevanju pogoja opravljenega obveznega usposabljanja za imenovanje v naziv;
7. izjavo, da za namen tega internega natečaja dovoljuje Občini Mengeš pridobitev podatkov iz prejšnje točke tega razpisa iz uradnih evidenc oziroma kadrovske evidence organa, v katerem opravlja delo.

V primeru, da kandidat z vpogledom v uradne evidence ne soglaša, bo moral sam predložiti ustrezna dokazila.

Prijava naj vsebuje tudi kratek življenjepis, kandidat pa naj poleg formalne strokovne izobrazbe (želena smer:   pravna) navede tudi druga znanja in veščine, ki jih je pridobil.

V skladu z 12. členom Uredbe o postopku za zasedbo prostega delovnega mesta v organih državne uprave in v pravosodnih organih (Uradni list RS, št. 139/06 in 104/10) se v izbirni postopek uvrstijo popolne in pravočasno prispele prijave kandidatov, ki izpolnjujejo natečajne pogoje.

Strokovna usposobljenost kandidatov se bo presojala na podlagi navedb oziroma v skladu z natečajnimi merili in ustreznimi metodami. Prednost pri izbiri bodo imeli kandidati z znanji in izkušnjami tudi s področja urejanja prostora ter poznavanjem delovanja lokalne samouprave.

Izbrani kandidat bo opravljal delo v prostorih Občine Mengeš, Slovenska cesta 30, 1234 Mengeš.  Naloge na delovnem mestu višji svetovalec se lahko opravljajo v uradniškem nazivu višji svetovalec III, višji svetovalec II in višji svetovalec I. Z izbranim kandidatom bo sklenjena pogodba o zaposlitvi za nedoločen in poln delovni čas s 6-mesečnim poskusnim delom.

Kandidat vloži prijavo v pisni obliki (na priloženem obrazcu Prijava), ki jo pošlje v zaprti ovojnici z označbo: »prijava na interni natečaj za delovno mesto višji svetovalec« **na naslov**: Občina Mengeš, Slovenska cesta 30, 1234 Mengeš, in sicer **v roku 8 dni** po objavi na spletnem mestu državne uprave, <https://www.gov.si/zbirke/delovna-mesta>. Za pisno obliko prijave se šteje tudi elektronska oblika, poslana **na elektronski naslov**: obcina.menges@menges.si, pri čemer veljavnost prijave ni pogojena z elektronskim podpisom.

Obvestilo o končanem natečajnem postopku bo objavljeno na spletni strani Občine Mengeš ([www.menges.si](http://www.menges.si)).

Informacije o izvedbi internega natečaja daje Urban Kolar, tel. št.: 01 724 71 00.

V besedilu internega natečaja uporabljeni izrazi, zapisani v moški spolni slovnični obliki, so uporabljeni kot nevtralni za ženske in moške.